### Resumé

Vejle Kommune vedtog i december 2020 Spildevandsplan 2020-2028.

Tillæg 13 til spildevandsplanen vedrører kloakering af sommerhusområdet [adresse] og Hannah Mikkelsen.

Tillæg 13 har været i offentlig høring 8 uger i perioden 24. juni 2024 til 19. august 2024. Sagen fremlægges med henblik på behandling af høringssvar, endelig vedtagelse samt delegering af eventuelle ekspropriationssager vedrørende tillæg 13 til Teknisk Udvalg.

### Sagsfremstilling

**Baggrund**

Byrådet vedtog den 19. juni 2024, at sende tillæg 12 til kommunens spildevandsplan i offentlig høring.

Vejle Kommune vedtog i december 2020 Spildevandsplan 2020-2028. I forbindelse med vedtagelse af spildevandsplanen blev en del af sommerhusområdet ved [adresse] planlagt spildevandskloakeret. Tillæg 13 til Spildevandsplan 2020-2028 beskriver en samlet kloakeringsplan for hele sommerhusområdet.

Tillæg 13 til spildevandsplanen beskriver et projekt som fortsætter den påbegyndte kloakering af det eksisterende sommerhusområde ved [adresse], som blev besluttet i Spildevandsplan 2020-2028. Tillæg 13 til spildevandsplanen beskriver den samlede etapeplan for gennemførelse af kloakeringsprojektet. Se vedlagte bilag.

Den første etape bliver sommerhusområdet ved Ronny Jepsen (Anders Koch). Det samlede kloakeringsprojektet omfatter i alt ca. 440 grunde. Etapeplan beskriver hvordan [adresse] vil arbejde sig igennem kloakeringsprojektet. Projektet vil forløbe over en periode fra 2024 til 2033, og det betyder at hele sommerhusområdet vil være kloakeret ved projektets afslutning.  Planen giver grundejerne information om, hvornår deres ejendom bliver kloakeret. De enkelte projektområder gennemføres fra efterår til forår for at minimere gener for sommerhusgæster.

I høringsperioden har [adresse] og administrationen deltaget på 2 generalforsamlinger i [adresse] og Hannah Mikkelsen, hvor der er blevet orienteret om projektet og svaret på spørgsmål. Der har været en del henvendelser og opklarende spørgsmål i forbindelse med høringsbrevene, som blev sendt ud til alle berørte grundejere. Generelt er der opbakning til projektet.

At etablere et spildevandsanlæg, som beskrevet i spildevandsplanen, nødvendiggør ofte, at man erhverver arealer eller rettigheder fra private lodsejere. Byrådet har mulighed for at ekspropriere arealer, bygninger med videre til formålet med hjemmel i miljøbeskyttelseslovens § 58, hvis betingelserne herfor i øvrigt er opfyldt.

**Ansvar og grundlag for ekspropriation**

Anlægsarbejderne bliver udført i overensstemmelse med Spildevandsplanen, som er vedtaget af Byrådet. Nye anlægsarbejder er en driftsopgave, som det kommunalt ejede vandselskab, [adresse] varetager. Ekspropriation er en myndighedsopgave, som kommunen (Byrådet) varetager.

I forbindelse med anlægsarbejder benyttes ofte en fremgangsmåde, hvor man erhverver rettigheder fra private lodsejere ved frivillige aftaler. Frivillige aftaler indgås direkte mellem vandselskabet og lodsejeren. Kommunen er ikke part i aftalerne, og skal ikke godkende dem. Det er i konsekvens heraf også vandselskabet, som skal sørge for at afholde omkostningerne ved aftalernes oprettelse, tinglysning heraf samt udbetaling af erstatning mv.

Når man indgår frivillige aftaler, kan lodsejeren opnå skattefrihed, hvis aftalen indgås på såkaldt ekspropriationslignende vilkår. To forhold skal i den forbindelse være gældende. Der skal foreligge det fornødne ekspropriationsgrundlag, og der skal foreligge ekspropriationsrealitet. Ekspropriationsrealitet betyder, at der forud for en aftale indgås skal foreligge en tilkendegivelse fra Byrådet om, at kommunen er indstillet på at ekspropriere (ekspropriationsvilje), hvis en frivillig aftale ikke kan indgås. Byrådet behøver herefter ikke at træffe afgørelse om ekspropriation for hver enkelt lodsejer, hvis en frivillig aftale ikke kan indgås.

**Delegation**

For at sikre en smidig sagsbehandling i forbindelse med en eventuel ekspropriationssag indstiller forvaltningen, at det besluttes at delegere ekspropriationssager vedrørende tillæg 13 til Teknisk udvalg.

**Høringssvar**

Der er indkommet 20 høringssvar, som bl.a. omhandler nedenstående emner. Af vedlagte skema fremgår den samlede liste over høringssvar med kommunens og forsyningens bemærkninger.

* 12 ejendomme søger dispensation for tilslutning til kloaksystemet da ejendommene selv har etableret et nyere spildevandsanlæg. Forvaltningen meddeler dispensation til nyere godkendte spildevandsanlæg i en afskrivningsperiode på maksimalt 20 år fra anlægget er etableret.
* I nogle områder vil grundejerne gerne kloakeres tidligere end planen beskriver på grund af problemer med håndtering af spildevand eller fordi der bygges nye huse m.v. Den plan der er udarbejdet indeholder en prioritering, som omhandler miljømæssige forhold (ejendomme tæt på badevandet), gamle spildevandsanlæg, en fortsættelse af det projekt der er påbegyndt og forberedt for yderligere udvidelse af kloakoplandet i 2020 samt tekniske, tidsmæssige og økonomiske forhold.
* Nogle grundejere udtrykker bekymring for en forværring af de problemer der er i dag med jordskred, og spørger til sætningsskader i forbindelse med projektet. Under detail projekteringen bliver der udført geotekniske boringer, samt vurdering i forhold til anlæggets betydning for jordskred. I dette område bliver der udført ekstra undersøgelser. Forsyningsselskabet skal sikre, at der ikke opstår skader ved gennemførelse af projektet.
* Nogle grundejere ønsker, at der også skal kloakeres for regnvand for af afhjælpe problemer med håndtering af overfladevand. Det er allerede et dyrt og besværligt projekt at kloakere dette sommerhusområde, hvorfor det prioriteres at få kloakeret området for spildevand. Regnvand håndteres lokalt ved privat foranstaltning. Kloakering løser ikke de tiltagende mængder regnvand som falder i visse perioder. Dræn i området leder i dag overfladevand til fjorden.

Høringssvarene har ikke givet anledning til ændringer af det fremlagte projekt.

**Miljøvurdering**

Der er ikke indkommet høringssvar til miljøvurderingen af tillæg 13 til spildevandsplanen, som har været i høring i samme periode som selve spildevandsplanen.

### Økonomi

[adresse] etablerer spildevandsystemet. Husejerne skal betale tilslutningsbidrag samt tilslutning til kloaksystemet på egen grund.

### Klima og resiliensvurdering

Produktion, etablering og drift af spildevandsystemet belaster CO2 udledningen. CO2 udledning ved tømning af tankanlæg ophører med spildevandskloakering.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 3. september 2024, punkt 179:

**at** udvalget indstiller overfor Økonomiudvalg og Byråd at vedtage tillæg 13 til spildevandsplan 2020-2028, og

**at** administrationen svarer på grundejernes høringssvar i henhold til vedlagte bilag med kommentarer til høringssvar,

**at** der træffes beslutning om ekspropriationsvilje. Det vil sige, at Vejle Kommune tilkendegiver, at kommunen vil ekspropriere de nødvendige arealer og rettigheder til gennemførelse af spildevandsplanens anlægsarbejder, hvis der ikke kan indgås frivillige aftaler mellem [adresse] og de enkelte lodsejere, og

**at** Teknisk Udvalg bemyndiges til at træffe afgørelse om ekspropriation på konkrete ejendomme omfattet af tillæg 13 til gennemførelse af spildevandsplanens anlægsarbejder, jf. procedurereglerne i vejlovens kap. 10.

####

#### Beslutning fra Teknisk Udvalg, den 3. september 2024, punkt 179:

Anbefalet.

####

#### Beslutning fra Økonomiudvalget, den 23. september 2024, punkt 227:

Anbefales.

Fraværende: Iben Nissen.

### Beslutning

Godkendt.

Stig Lind og Oliver Kristiansen deltog ikke i behandlingen af punktet på grund af inhabilitet.